Komission puheenjohtajaa ärsyttää, että italialaiset syyttävät EU:ta maansa ongelmista.

Jean-Claude Juncker antoi herkkään aikaan jokseenkin varomattomia kommentteja. EPA / AOP

EU-komission puheenjohtaja Jean-Claude Juncker sai EU-parlamentin italialaisen puhemiehen tuohtumaan torstaisilla kommenteillaan.

Juncker sanoi torstaina kysymystilaisuudessa Brysselissä, että " italialaisten täytyy pitää huolta Italian köyhistä alueista " . Hän vastasi kysymykseen siitä, mitä Eurooppa voisi tehdä auttaakseen italialaisnuoria esimerkiksi maan eteläosissa.

- Me autamme heitä, kuten olemme aina auttaneet. Mutta älkää pelatko tätä peliä, jossa siirrätte vastuuta EU:lle.

- En enää hyväksy, että kaikki, mikä Etelä-Italiassa on vinossa, selitetään sillä, ett EU tai komissio eivät tee tarpeeksi.

Italiassa on nousemassa valtaan laitaoikeiston ja populistien yhteishallitus, joka on kerännyt pisteitä EU- ja eurovastaisuudellaan. Juncker käskikin italialaisia katsomaan peiliin ja sanoi kansakunnan tulevan ykkösenä, Euroopan kakkosena.

- Tämä tarkoittaa enemmän työtä, vähemmän korruptiota, vakavasti ottamista, Juncker kommentoi paikalla olleiden tiedotusvälineiden mukaan.

Italialaisten keskuudessa Junckerin kommentit eivät resonoineet hyvin. EU-parlamentin puhemies Antonio Tajani vaati Twitter-kirjoituksessaan Junckeria perumaan puheensa. Äärioikeistolaisen Liitto-puolueen johtaja Matteo Salvini piti Junckerin puheita " häpeällisinä ja rasistisina " .

Komission tiedottaja lähetti myohemmin lausunnon, jonka mukaan Junckerin puheet irrotettiin kontekstista. Tiedottajan mukaan Juncker viittasi rakenteellisiin ongelmiin Etelä-Italiassa ja sanoi, että EU on tehnyt ja tekee jatkossakin paljon ruokkiakseen kasvua ja työllisyyttä alueella.

Transparency Internationalin korruptiolistauksessa Italia on sijalla 54. Sitä huonommin sijoittuu vain viisi EU-valtiota.

Italia on euroalueen kolmanneksi suurin talous. Maan sisällä ero vauraan pohjoisen ja köyhän etelän välillä on valtaisia.